|  |
| --- |
| Til organisationer og myndigheder på vedlagte liste |

Høring over lovudkast med ændring af undervisningsmiljøloven og folkeskoleloven (Krav om antimobbestrategi, handlingsplan ved problemer med det psykiske undervisningsmiljø, oprettelse af klageinstans, tilsyn, genindførsel af kommunalbestyrelsens behandling af skolelederens beslutninger m.v.)

Hermed sendes lovudkast med ændring af undervisningsmiljøloven og folkeskoleloven (Krav om antimobbestrategi, handlingsplan ved problemer med det psykiske undervisningsmiljø, oprettelse af klageinstans, tilsyn, genindførsel af kommunalbestyrelsens behandling af skolelederens beslutninger m.v.) i høring.

Ministeriet for Børn, Undervisning og Ligestilling anmoder om at modtage eventuelle bemærkninger til lovudkastet senest fredag den 2. december 2016 kl. 12.00.

Bemærkninger bedes sendt til følgende e-mailadresse:

mdcjc@uvm.dk.

**Lovforslagets baggrund**

Det fremgår af regeringsgrundlaget, at: ”Regeringen ønsker, at alle får en god start på livet og gode muligheder (…). Børn og unge skal have en tryg barndom uden mobning”.

Ministeriet for Børn, Undervisning og Ligestilling har på den baggrund og i samarbejde med Red Barnet, Børns Vilkår og Børnerådet – bistået med faglig sparring fra Mary Fonden – udarbejdet en fælles aktionsplan til forebyggelse og bekæmpelse af mobning på 0-18-årsområdet i Danmark. ’Alle for én - aktionsplan til forebyggelse og bekæmpelse af mobning i dagtilbud, grundskole og på ungdomsuddannelser’ blev offentliggjort den 18. august 2016.

**Lovforslagets indhold**

Forslaget har til formål at sikre elever i grundskoler og på ungdomsuddannelser en skolegang uden problemer med det psykiske undervisningsmiljø i form af mobning eller lignende.

Med lovforslaget bliver det et krav for alle uddannelsessteder i 6-18 års området at udarbejde en antimobbestrategi, herunder om digital mobning. Uddannelsesstedet vil på sin hjemmeside kunne informere om at have en antimobbestrategi ved brug af et af ministeriet fastsat ikon.

Med lovforslaget vil uddannelsesstedernes ledelse i konkrete tilfælde af problemer med det psykiske undervisningsmiljø i form af mobning eller lignende inden for en frist på 14 dage skulle udarbejde en handlingsplan, hvoraf det fremgår, hvordan problemerne effektivt bringes til ophør. Ledelsen skal endvidere efter forslaget endvidere straks træffe de midlertidige foranstaltninger, som her og nu er nødvendige for at gribe ind over for de konstaterede problemer.

Med lovforslaget får elever og mindreårige elevers forældre adgang til at klage til Dansk Center for Undervisningsmiljø, hvis uddannelsesstedet ikke har en antimobbestrategi eller ved manglende reaktion ved konkrete tilfælde af problemer med det psykiske undervisningsmiljø i form af mobning eller lignende.

Med forslaget tillægges Dansk Center for Undervisningsmiljø endvidere en tilsynsfunktion.

Efter forslaget ændres sammensætningen af bestyrelsen for DCUM endvidere, så den afspejler, at dagtilbud kan søge rådgivning hos centret.

Endelig medtages en ændring af folkeskoleloven, hvorved adgangen til at bede kommunalbestyrelsen om at behandle skolelederens konkrete beslutninger om skolens elever genindføres for så vidt angår mobning på folkeskoler.

Det foreslås, at loven træder i kraft den 1. august 2017.

Med venlig hilsen

Trine Frederiksen

Chefkonsulent

Direkte tlf. 3392 5003

Trine.Frederiksen@uvm.dk